DA Den Europæiske Unions Tidende C 2/3

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 2/03)

Offentliggørelsen giver ret til indsigelse i overensstemmelse med artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»CAPÃO DE FREAMUNDE«

EF-nr.: PT-PGI-0005-0846-10.1.2011

BGB ( X ) BOB ( )

1. Betegnelse

»Capão de Freamunde«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.1. Kød (og slagteaffald), fersk

3.2. Beskrivelse af produktet med betegnelsen i punkt 1

Ved »Capão de Freamunde« forstås et produkt, der stammer fra langsomtvoksende racer af den atlantiske type af arten Gallus domesticus, og som kastreres, inden den bliver kønsmoden, og som udelukkende er beregnet til produktion at kvalitetskød og fra fødslen opdrættes i det nedenfor afgrænsede geografiske område i henhold til de beskrevne ernæringsregler.

Der anvendes kun stammerne Redbro med fjeret hals og Redbro nøgenhals og de typiske portugisiske racer, der findes i det nordlige Portugal, navnlig racerne Pedrês Portuguesa, Preta Lusitânica og Amarela.

»Capão de Freamunde« markedsføres i følgende former:

a) levende, 10-11 måneder gammel, behørigt identificeret

b) som slagtekrop fra fjerkræ, der er blevet slagtet i en alder af 10-11 måneder, behørigt pakket og mærket, plukket og uden hoved, men med lever og kråse (betegnes normalt som »indmad«)

c) som nedfrosset slagtekrop fra fjerkræ, der er blevet slagtet i en alder af 10-11 måneder.

»Capão de Freamunde«, der produceres i henhold til den metode, der anvendes i det geografiske område, har følgende egenskaber:

i) Fysiske egenskaber

levende: fjerdragtens farve: rød til kraftig rød; kam: ingen; hagelapper: ingen; brystets form: bredt, med stor muskelmasse; føddernes farve: gul; hudfarve: gul; løb: skællede, brede og gule; lår: veludviklede og muskuløse; vægt 5-7 kilo

som slagtekrop: farve: gul; udseende: smidig; hud: tynd, glat, vandholdig og med utydelige porer; vægt: 3-4,5 kilo

ii) Organoleptiske egenskaber

Den rå slagtekrop af »Capão de Freamunde« har en ensartet og gullig farve, rødlige muskler og indvendigt fedt med en let marvholdig tekstur. Kødet har en let aroma af råt kød (aroma som tamfjerkræ), som næsten er uden duft af blod (lever, metal) og harskhed. Når kød af »Capão de Freamunde« er stegt, har det en relativt mør, lettere klæg (elastisk) tekstur samt en stor saftfylde i begyndelsen, som udvikler sig, mens kødet tygges; kødet klæber en smule til tænderne. Det har en let aroma af stegt kød og tilberedt skind uden nogen form for harskhed. Smagen er moderat kraftig med en meget let smag af harskhed, blod (lever, metal) og råt kød (tamfjerkræ).

iii) Kemiske egenskaber (fedtindhold)

»Capão de Freamunde« har et indhold af enkeltumættede fedtsyrer på 42-45,5 % og et oliesyreindhold på 35,5-40 %.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

De plantearter, der anvendes til fodring af »Capão de Freamunde« og udgør grundlaget i dens kost, kommer fra regionen. Det drejer sig om majs af arten Zea mays L, enten som kerner eller malet, der er den største bestanddel af kosten, og som skal udgøre mindst 60 % heraf, samt forskellige varianter af græsser og vildtvoksende urter, Holcus mollis, Lolium multiflorum og Plantago lanceolata L.

Indtil dyrene er to måneder gamle og/eller har en levende vægt på et kilo, består kosten hovedsageligt af en »foderbolle« af majsmel, portugisisk grønkål og ris og/eller majskorn, der som regel tilhører den gule variant.

Når dyrene er fem uger gamle, har de i dagtimerne uafbrudt adgang til udendørs græsarealer, der er dækket af vegetation, og de har adgang hertil fra solopgang til solnedgang. De udendørs græsarealer skal have et minimumsareal, der er dækket af vegetation, på 2 m2/kylling eller 4 m2/kapun og en græstæthed på middel til over middel (6-15 cm i højden), der er ligeligt fordelt, samtidig med at det samlede areal aldrig må have en tæthed, der er lavere end middeltætheden, på mere end 30 % af arealet.

Fra kastreringen i en alder af 3-4 måneder og indtil slagtningen eller afsætningen af det levende dyr skal kapunernes ad libitum-fodring bestå af mindst 80 % gul eller hvid majs (malet eller hel), og det øvrige foder af mel fra bagerier, portugisisk grønkål, spontan vegetation og sædekorn.

Når der anvendes kommercielt foder som supplement og udelukkende for at afhjælpe midlertidige mangler på naturlig kost, skal det indeholde mindst 80 % korn. I alle tilfælde overstiger kommercielt foder ikke 20 % af dyrenes kost i hele deres livscyklus.

Kost, der stammer fra kommercielt foder, bør i givet fald udelades fem dage inden slagtningen.

3.5. Specifikke etaper af produktionen, som skal finde sted i det afgrænsede geografiske område

»Capão de Freamunde« opdrættes fra fødslen udelukkende i bedrifter, der ligger i det afgrænsede geografiske område, hvor der er tradition for opdræt af kapuner og ekspertise i kastrering af dyr, hvilket sikrer respekt for autenticiteten. Det er ikke et krav, at unge kyllinger, der opdrættes i fjerkræsbedrifter, kommer fra det afgrænsede geografiske område.

3.6. Særlige regler vedrørende udskæring, rivning, emballering osv.

Slagtekroppe nedfryses udelukkende på bestilling og med henblik på eksport.

3.7. Specifikke mærkningsregler

Mærkningen skal omfatte ordlyden »Capão de Freamunde IGP« og produktets logo, som vises nedenfor.

4. Præcis afgrænsning af det geografiske område

»Capão de Freamunde« opdrættes udelukkende i bedrifter, der ligger i det geografiske område, der omfatter følgende kommuner og lokaliteter: Paços de Ferreira kommune: alle lokaliteter; Lousada kommune: lokaliteterne Boim, Casais, Covas, Cristelos, Figueiras, Lodares, Lustosa, Nespereira, Nevogilde, Nogueira, Meinedo, St. Estêvão, Silvares, Sousela, Ordem og Pias; Paredes kommune: lokaliteterne Beire, Duas Igrejas, Vilela, Lordelo, Sobrosa, Cristelo og Louredo.

5. Tilknytning til det geografiske område

5.1. Det geografiske områdes egenart

Det geografiske område, hvor produktionen finder sted, omfatter kunstvandede områder, jordstykker på vandlinjer, der udgør den ydre grænse for Paços de Ferreira kommune, og som aftegner den som flodområde, der drænes indefra for at forme floden Ferreira. Foruden selve vandløbet består denne flods afvandingsområde inden for det afgrænsede geografiske område af bifloderne Carvalhosa, Eiriz og Taio. Det drejer sig om et trinvist kunstvandet område, der ligger i 150-600 meters højde mellem bjergryggene, og hvor den månedlige gennemsnitstemperatur i produktionsområdet er ca. 15 °C, med mærkbare ændringer i maksimums- og minimumstemperaturerne på mellem 12 °C og 18 °C.

Det milde klima er ideelt til at sikre, at dyrene udvikler sig optimalt, da det giver gunstige vilkår for forskellige varianter af græsser og vildtvoksende urter (spontan vegetation: Holcus mollis, Lolium multiflorum og Plantago lanceolata L.), der er yderst velegnede til kapunernes ernæring.

Den århundredgamle metode, som opdrætterne anvender, den uafbrudte adgang i dagtimerne til udendørs områder, der er dækket af spontan vegetation, den måde, som kapunerne opdrættes på efter at være blevet kastreret, hvor de isoleres fra de andre høns, og det særlige forhold, at hver bedrift opdrætter fjerkræ af identisk oprindelse, art, race og alder, sikrer desuden, at alle dyrene har et afbalanceret liv, der er kendetegnet ved en uafbrudt adgang til naturlige græsarealer i dagtimerne, fra de er fem uger gamle, i et naturligt, udendørs miljø, med lav opdrætsintensitet og uden stress. Når dyrene er fem uger gamle, har de hele dagen uafbrudt adgang til udendørs græsarealer, der er dækket af vegetation, og de har adgang hertil fra solopgang til solnedgang.

Det afgrænsede geografiske område er et område i Portugal, hvor der er en århundredlang tradition for majsdyrkning, hvilket er grunden til, at denne kornsort er den vigtigste bestanddel i kapunernes ernæring med minimum 60 %.

Den lokale produktionsmetode er blevet udviklet fra generation til generation og anvendes stadig, hvilket kan tilskrives den menneskelige knowhow i samspil med områdets særlige kendetegn. Ifølge historiske kilder går traditionen for at opdrætte kapuner i Freamunde tilbage til romertiden. Denne aktivitet havde en så stor økonomisk værdi, at man helt tilbage i det 12. århundrede kunne betale tiende i form af kapuner. I middelalderen fra det 5. til det 15. århundrede blev »Capão de Freamunde« anvendt til at betale skat til lensherrerne og præsterne, som satte stor pris på dyret.

Kapunernes fest, som finder sted den 13. december, blev officielt indført den 3. oktober 1719 ved kongeligt dekret af kong João V.

Lærde citerer blandt middelalderlige skikke, der nævnes i dokumenter fra det 15. århundrede, kunsten at kastrere fjerkræ og sælge dem som en tradition i sognet »Salvador de Friamunde«.

5.2. Produktets egenart

»Capão de Freamunde« kommer fra den eneste anvendelse af langsomtvoksende stammer og racer. Dyrene kastreres under forsvarlige forhold, opdrættes i frihed og får ernæring fra naturlige græsarealer suppleret med korn, navnlig majs. Dyrets livscyklus styres, således at det er fuldt ud kønsmodent kort før jul.

Slagtekroppe af »Capão de Freamunde« adskiller sig tydeligt fra slagtekroppe fra dyr, der er opdrættet på sædvanlig vis, ved at have større vægt, klarere farve, bredere bryst, større muskelmasse og en tynd, glat og vandholdig hud. Slagtekroppe af »Capão de Freamunde« udviser i tilberedt stand også betydelige forskelle i forhold til normalt fjerkræ med deres moderat møre tekstur, lettere klæge konsistens, store saftfylde og totale fravær af ubehagelige dufte.

Det afbalancerede fedtindhold er også karakteristisk og skyldes, at der er en væsentlig højere andel af enkeltumættede fedtsyrer end i kød fra andre typer fjerkræ samt en lavere andel mættet fedt.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Sammenhængen mellem produktet og det geografiske område skyldes de klimatiske faktorer og de menneskelige faktorer. Det milde klima er ideelt til at sikre, at dyrene udvikler sig optimalt, da det giver gunstige vilkår for forskellige varianter af græsser og vildtvoksende urter (spontan vegetation), der er yderst velegnede til kapunernes ernæring samt til produktion af majs og andre planter, der anvendes i hele dyrets livscyklus. Det gør det også muligt for dyret at tilbringe størstedelen af sin levetid udendørs i omgivelser, der egner sig til langsom vækst og er frie for stress.

Den kost, der har været tradition for i mange århundreder, og som anvendes til opdrætningen af kapunerne, giver fede og fyldige dyr og gør kødet, der regnes blandt de mest velsmagende af alle typer fjerkrækød, både mørt og fast.

Det er også dyrenes naturlige kost samt de fysiske forhold under opdrætningen, der skaber balancen i kødets fedtindhold, der har en mærkbart højere andel af enkeltumættede fedtsyrer og oliesyre end andre typer fjerkrækød.

Kapunen er et rent produkt fra Freamunde, som er en tæt befolket og veludviklet lokalitet i kommunen Paços de Ferreira i distriktet Porto. Skikken med at kastrere haner i en tidlig alder for at gøre dem fede og møre har længe eksisteret i denne lokalitet og i omegnen. Man ved, at skikken med at kastrere fjerkræ og sælge dem er meget gammel, og at den har været i brug siden middelalderen i den lokalitet, der dengang hed »Salvadori de Friamunde«.

Kapunernes fest i Freamunde afholdes stadig den dag i dag og tiltrækker mange turister. Festen, der allerede blev afholdt i det 15. århundrede, falder sammen med den dag, hvor den katolske kalender fejrer Sankt Lucia, synets beskytter.

»Capão de Freamunde« spises sædvanligvis i vintermånederne (fra november til januar) og er en fast bestanddel i spisevanerne i produktionsområdet, navnlig i julen. I denne periode bliver den givet som gave, hvilket er et bevis på den høje symbolværdi, som regionens indbyggere tillægger dette produkt.

Den betydelige egenart og forskellighed, som karakteriserer slagtekroppe af »Capão de Freamunde«, har dannet udgangspunkt for særlige retter, der i dag udgør en fast bestanddel af regionens gastronomi, og »Capão de Freamunde« er blevet en mere og mere velanset ret i de lokale restauranter. Eftersom opskriften gør det muligt at fremhæve de smagsmæssige kendetegn ved råvaren, indtager den nu traditionsrige og berømte opskrift på »Capão de Freamunde« (ovnstegt »Capão de Freamunde« farseret med sin indmad og små stykker krydret pølse og skinke) en særlig plads ved den årlige gastronomikonkurrence den 12. december i Freamunde, som en række restauranter bl.a. fra kommunen Paços de Ferreira også deltager i.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

http://www.dgadr.mamaot.pt/images/docs/val/dop_igp_etg/Valor/CE_capao.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.